אלברטו ג'ילארדינו

אלברטו ג'ילארדינו (באיטלקית: Alberto Gilardino; נולד ב-5 ביולי 1982 בביאלה, איטליה) הוא כדורגלן עבר איטלקי ששיחק בעמדת החלוץ, וכיום מאמן קבוצת גנואה. ג'ילארדינו ערך 57 הופעות במדי נבחרת איטליה, בהן כבש 19 שערים. "איל ג'ילה" החל את הקריירה שלו בפיאצ'נצה וערך במדיה את הופעת הבכורה בסרייה A נגד מילאן ב-2000. לאחר מכן שיחק בהלאס ורונה במשך שתי עונות, בהן כבש רק חמישה שערים, אבל הראה כישרון מבטיח. כשמאמן הקבוצה צ'זרה פרנדלי עבר לפארמה ב-2002, הוא התעקש לרכוש את ג'ילארדינו לקבוצתו החדשה. בעונתו הראשונה במועדון פארמה הוא הבקיע חמישה שערים בלבד. אולם בעונת 2003/2004 (העונה העוקבת) כבר היה שני לאנדריי שבצ'נקו בטבלת המבקיעים של הליגה, עם 23 שערים. הוא זכה בתואר השחקן האיטלקי הטוב ביותר וגם בתואר השחקן הטוב ביותר של עונת 2004/2005. ב-17 ביולי 2005 רכשה אותו מילאן מפארמה תמורת 24 מיליון אירו. הוא הצליח להשתלב במועדון הצמרת האירופי ולהבקיע 17 שערים בסרייה א' בעונתו הראשונה, ובעונת 2006/2007 סיים בתור מלך השערים של מילאן במסגרת הליגה. אולם הוא לא הצליח לשחזר את כושר ההבקעה שלו במסגרת האירופית, ולא מצא את הרשת אף לא פעם אחת ב-12 המשחקים שבהם שותף במהלך הקמפיין של מילאן בעונת 2005/2006 בליגת האלופות. עם זאת, בעונת 2006/2007 הוא זכה עם קבוצתו בליגת האלופות, לאחר שגם כבש בחצי הגמר לרשת מנצ'סטר יונייטד. בקיץ 2008 עזב ג'ילארדינו את מילאן ועבר לפיורנטינה בתמורה ל-15 מיליון אירו. בסיום העונה הראשונה שלו במדי הויולה כבש 19 שערי ליגה ו-25 שערים בכל המסגרות. ב-9 בינואר 2017 חתם ג'ילארדינו בפסקארה לאחר עונה נטולת שערים עבורו באמפולי. ג'ילארדינו שיחק במדי הנבחרות האיטלקיות של גילאי עד-18 ועד-21. עם הנבחרת עד גיל 21 השתתף במשחקי ההעפלה לאליפות אירופה של 2002, במשחקים הביתיים נגד הונגריה ופולין. בנבחרות הצעירות היה שותף לזכייה באליפות אירופה עד גיל 21 בשנת 2004 ולזכייה במדליית הארד באולימפיאדת אתונה. עם 19 כיבושים במדי הנבחרת הצעירה, הוא הכובש המצטיין בה בכל הזמנים. ב-4 בספטמבר 2004 ערך את הופעת הבכורה שלו בנבחרת הבוגרת במשחק נגד נורווגיה. הוא היה שותף והבקיע בניצחון 4 - 1 על נבחרת גרמניה ב-1 במרץ 2006. במונדיאל באותה שנה היה שותף לזכייתה של איטליה בגביע העולמי, והבקיע שער בודד מול נבחרת צ'כיה בשלב הבתים. כמו כן זומן לסגל נבחרת איטליה באליפות אירופה בכדורגל 2008 ולגביע הקונפדרציות 2009, בהם לא כבש. במוקדמות מונדיאל 2010 כבש ג'ילארדינו 4 שערים, כשאחד מתוכם היה מול נבחרת אירלנד בדקה ה-90, והבטיח את העפלת הנבחרת למונדיאל 2010. כמו כן, במשחק העוקב הבקיע ג'ילארדיניו שלושער לרשת נבחרת קפריסין. בספטמבר 2018 קיבל ג'ילארדינו את תעודת המאמן מאופ"א, וב-7 באוקטובר התמנה לתפקיד עוזר המאמן של קבוצת רצאטו מהליגה הרביעית באיטליה. ב-28 בפברואר 2019 קודם לתפקיד המאמן הראשי. ב-11 ביולי 2019 התמנה למאמן הראשי של פרו ורצ'לי מהליגה האיטלקית השלישית. קבוצתיים ליגת האלופות זכייה (1): 2006/2007 הסופרקאפ האירופאי זכייה (1): 2007 אליפות העולם לקבוצות כדורגל זכייה (1): 2007 גביע העולם בכדורגל זכייה (1): 2006 אליפות אירופה בכדורגל עד גיל 21 זכייה (1): 2004 אישיים כדורגלן השנה בסרייה א'(1):2005 הכדורגלן האיטלקי של השנה(1):2005 הכדורגלן הצעיר של השנה בסרייה א' (1):2004 "שחקן הזהב" באליפות אירופה בכדורגל עד גיל 21(1): 2004 מדיה וקבצים בנושא אלברטו ג'ילארדינו בוויקישיתוף אתר האינטרנט הרשמי של אלברטו ג'ילארדינו אלברטו ג'ילארדינו, ברשת החברתית פייסבוק אלברטו ג'ילארדינו, ברשת החברתית אקס (טוויטר) אלברטו ג'ילארדינו, באתר Transfermarkt אלברטו ג'ילארדינו, באתר Soccerway אלברטו ג'ילארדינו, באתר WorldFootball.net אלברטו ג'ילארדינו, באתר National Football Teams אלברטו ג'ילארדינו, באתר FootballDatabase.eu פרופיל המאמן, באתר Transfermarkt